Die wêreld in foto’s – 10 November 2016Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. ŉ Filippynse makelaar hou Donderdag ŉ oog op Filippynse markte in dié land se aandelebeurs in Makati, suid van Manila, ná Donald Trump se onverwagse sege in die Amerikaanse presidentsverkiesing. Markte in Asië het ná Trump se gematigde aanvaardingstoespraak verrassend herstel. Foto: Aaron Favila, AP Kort nadat Donald Trump as president van die VSA verkies is, het duisende betogers Donderdag in Seattle en ander stede in die VSA die strate ingevaar om hul ontevredenheid met die verkose president te wys. Foto: Ted S Warren, AP Die Kanadese ruiter Mac Cone op sy perd, Gasper van den Doorn, Woensdag tydens die FEI wêreldbekertoernooi vir perdespringsport in Toronto, Kanada. Foto: Zou Zheng, Xinhua Rodrigo Duterte, die Filippynse president, inspekteer ŉ erewag tydens ŉ verwelkomingseremonie in Putrajaya in Maleisië. Duterte het Donderdag op ŉ amptelike besoek in dié land aangekom. Foto: Vincent Thian, AP Prins Harry Donderdag by die amptelike opening van die poppieveld buite Westminster-abdy in Londen. Handgemaakte blomme word jaarliks buite die abdy aangebring ter nagedagtenis aan lede van die Britse magte wat sedert die Eerste Wêreldoorlog wêreldwyd gesneuwel het. Foto: Matt Dunham, AP